input: KOMMISSIONENS FORORDNING (EU) 2015/399
  af 25. februar 2015
  om ændring af bilag II, III og V til Europa-Parlamentets og Rådets forordning (EF) nr. 396/2005 for så vidt angår maksimalgrænseværdierne for 1,4-dimethylnaphthalen, benfuracarb, carbofuran, carbosulfan, ethephon, fenamidon, fenvalerat, fenhexamid, furathiocarb, imazapyr, malathion, picoxystrobin, spirotetramat, tepraloxydim og trifloxystrobin i eller på visse produkter
  (EØS-relevant tekst)
  EUROPA-KOMMISSIONEN HAR -
  under henvisning til traktaten om Den Europæiske Unions funktionsmåde,
  under henvisning til Europa-Parlamentets og Rådets forordning (EF) nr. 396/2005 af 23. februar 2005 om maksimalgrænseværdier for pesticidrester i eller på vegetabilske og animalske fødevarer og foderstoffer og om ændring af Rådets direktiv 91/414/EØF (1), særlig artikel 14, stk. 1, litra a), og artikel 49, stk. 2, og
  ud fra følgende betragtninger:
  (1)
  Der er i bilag II til forordning (EF) nr. 396/2005 fastsat maksimalgrænseværdier for ethephon, fenvalerat, picoxystrobin og tepraloxydim. Der er i bilag II og i del B i bilag III til forordning (EF) nr. 396/2005 fastsat maksimalgrænseværdier for carbofuran, carbosulfan, fenamidon, fenhexamid og trifloxystrobin. Der er i del A i bilag III til forordning (EF) nr. 396/2005 fastsat maksimalgrænseværdier for malathion og spirotetramat. Der er i bilag V til forordning (EF) nr. 396/2005 fastsat maksimalgrænseværdier for benfuracarb og furathiocarb. For så vidt angår 1,4-dimethylnaphthalen og imazapyr er der ikke fastsat nogen specifikke maksimalgrænseværdier i disse bilag, og stofferne er heller ikke omfattet af bilag IV til nævnte forordning, hvorfor standardværdien på 0,01 mg/kg har fundet anvendelse.
  (2)
  Der er i forbindelse med en procedure for godkendelse af anvendelse af et plantebeskyttelsesmiddel, der indeholder aktivstoffet 1,4-dimethylnaphthalen, på kartofler indgivet en ansøgning i henhold til artikel 6, stk. 1, i forordning (EF) nr. 396/2005 om ændring af de gældende maksimalgrænseværdier.
  (3)
  For så vidt angår esfenvalerat er der indgivet en sådan ansøgning for peberfrugter, broccoli og salat. For så vidt angår ethephon er der indgivet en ansøgning om ændring af de gældende maksimalgrænseværdier for spiseoliven. For så vidt angår fenhexamid er der indgivet en sådan ansøgning for blåbær, tranebær, stikkelsbær og azarolhvidtjørn. For så vidt angår malathion er der indgivet en sådan ansøgning for citrusfrugter, jordbær og salat. For så vidt angår picoxystrobin er der indgivet en sådan ansøgning for sukkerroer. For så vidt angår spirotetramat er der indgivet en sådan ansøgning for oliven til fremstilling af olivenolie. For så vidt angår tepraloxydim er der indgivet en sådan ansøgning for jordskokker og radiser. For så vidt angår trifloxystrobin er der indgivet en sådan ansøgning for stængelfrugter.
  (4)
  I overensstemmelse med artikel 6, stk. 2 og 4, i forordning (EF) nr. 396/2005 blev der indgivet en ansøgning vedrørende anvendelse af fenamidon på rod- og knoldgrøntsager under kodenummer 0213000, løg, tomater, peberfrugter, chilipeber, auberginer, broccoli, kinakål, hoved- og pluksalat og andre salatplanter, spinat og lign. (blade), urter, kardoner, bladselleri, fennikel og rabarber. Ansøgeren hævder, at den godkendte anvendelse af stoffet på sådanne afgrøder i USA fører til restkoncentrationer, der overstiger maksimalgrænseværdierne i forordning (EF) nr. 396/2005, og at højere maksimalgrænseværdier er nødvendige for at undgå handelshindringer for importen af disse afgrøder.
  (5)
  For så vidt angår imazapyr er der indgivet en ansøgning om ændring af de gældende maksimalgrænseværdier for genetisk modificerede sojabønner, linser, solsikkefrø, rapsfrø og sennepsfrø. Ansøgeren hævder, at den godkendte anvendelse af stoffet på disse afgrøder i Argentina, Brasilien og Canada fører til restkoncentrationer, der overstiger maksimalgrænseværdierne i forordning (EF) nr. 396/2005, og at højere maksimalgrænseværdier er nødvendige for at undgå handelshindringer for importen af disse afgrøder. For så vidt angår malathion er der indgivet en sådan ansøgning for æbler, pærer og blommer. Ansøgeren hævder, at den godkendte anvendelse af stoffet på disse afgrøder i Argentina, Chile og Sydafrika fører til restkoncentrationer, der overstiger maksimalgrænseværdierne i forordning (EF) nr. 396/2005, og at højere maksimalgrænseværdier er nødvendige for at undgå handelshindringer for importen af disse afgrøder.
  (6)
  I overensstemmelse med artikel 8 i forordning (EF) nr. 396/2005 har de berørte medlemsstater vurderet disse ansøgninger, og vurderingsrapporterne er sendt til Kommissionen.
  (7)
  Den Europæiske Fødevaresikkerhedsautoritet (i det følgende benævnt »autoriteten«) har vurderet ansøgningerne og vurderingsrapporterne, idet den især undersøgte risiciene for forbrugerne og, hvor det var relevant, for dyr, og afgav begrundede udtalelser om de foreslåede maksimalgrænseværdier (2). Den har sendt udtalelserne til Kommissionen og medlemsstaterne og offentliggjort dem.
  (8)
  For så vidt angår anvendelsen af malathion på æbler, pærer, blommer og jordbær konkluderede autoriteten i sin begrundede udtalelse, at de forelagte data ikke er tilstrækkelige til at fastsætte nye maksimalgrænseværdier. De gældende maksimalgrænseværdier bør derfor forblive uændrede.
  (9)
  European Spice Association har oplyst Kommissionen om, at et betydeligt antal partier tørrede hvide champignoner importeret fra Kina indeholder restkoncentrationer af carbofuran på over 0,1 mg/kg. I overensstemmelse med artikel 43 i forordning (EF) nr. 396/2005 anmodede Kommissionen autoriteten om at vurdere oplysningerne med henblik på at fastsætte en importtolerance for dyrkede svampe. Samtidig anmodede Kommissionen autoriteten om at gennemgå alle gældende maksimalgrænseværdier for N-methylcarbamatinsekticiderne carbofuran, carbosulfan, benfuracarb og furathiocarb, herunder de af Codex Alimentarius-Kommissionen fastsatte maksimalgrænseværdier (CXL-grænseværdier), som blev indført ved forordningen.
  (10)
  Autoriteten anbefalede i sin begrundede udtalelse af 3. februar 2014 (3) at fastholde maksimalgrænseværdien for carbofuran i friske dyrkede svampe på den gældende bestemmelsesgrænseværdi på 0,01 mg/kg, eftersom højere værdier kan medføre en akut sundhedsrisiko for forbrugerne. Endvidere anbefalede autoriteten, at de fastsatte maksimalgrænseværdier for carbofuran og carbosulfan på mandariner, appelsiner, solsikkefrø, rapsfrø og krydderier, som svarer til CXL-grænseværdier, udgår. For så vidt angår carbofuran anbefalede autoriteten, at maksimalgrænseværdierne, i betragtning af stoffets lave toksikologiske referenceværdier, sættes under den gældende bestemmelsesgrænseværdi for produkter, der bidrager væsentligt til forbrugernes kost.
  (11)
  Kommissionen har rådført sig med EU-referencelaboratorierne, som fremlagde bevis for, at carbosulfan, benfuracarb og furathiocarb under analysen delvis omdannes til carbofuran. Derfor bør der fastsættes en fælles definition på restkoncentration for N-methylcarbamatforbindelser. Endvidere bekræftede EU-referencelaboratorierne, at den tekniske udvikling giver mulighed for at fastsætte lavere bestemmelsesgrænseværdier for visse produkter.
  (12)
  På baggrund af autoritetens begrundede udtalelser og under hensyntagen til alle relevante faktorer opfylder de ændringer af maksimalgrænseværdierne, som der er ansøgt om, kravene i artikel 14, stk. 2, i forordning (EF) nr. 396/2005.
  (13)
  Unionens handelspartnere er gennem Verdenshandelsorganisationen blevet hørt om de nye maksimalgrænseværdier, og deres bemærkninger er taget i betragtning.
  (14)
  Forordning (EF) nr. 396/2005 bør derfor ændres.
  (15)
  For at gøre det muligt, at produkter kan markedsføres, forarbejdes og forbruges normalt, bør der i nærværende forordning fastsættes overgangsforanstaltninger for de produkter, der er produceret lovligt inden ændringen af maksimalgrænseværdierne, og for hvilke der foreligger data om, at der er opretholdt et højt forbrugerbeskyttelsesniveau.
  (16)
  Før de ændrede maksimalgrænseværdier træder i kraft, bør medlemsstaterne og de berørte parter have en rimelig frist til at forberede sig, så de kan opfylde de nye krav, ændringen af maksimalgrænseværdierne medfører.
  (17)
  Foranstaltningerne i denne forordning er i overensstemmelse med udtalelse fra Den Stående Komité for Planter, Dyr, Fødevarer og Foder -
  VEDTAGET DENNE FORORDNING:
  Artikel 1
  Bilag II, III og V til forordning (EF) nr. 396/2005 ændres som angivet i bilaget til nærværende forordning.
  Artikel 2
  Forordning (EF) nr. 396/2005 finder stadig anvendelse i den ordlyd, den havde, før den blev ændret ved nærværende forordning, på produkter, der er produceret lovligt inden den 3. oktober 2015.
  Artikel 3
  Denne forordning træder i kraft på tyvendedagen efter offentliggørelsen i Den Europæiske Unions Tidende.
  Den finder anvendelse fra den 3. oktober 2015 for så vidt angår maksimalgrænseværdierne for benfuracarb, carbofuran, carbosulfan og furathiocarb.
  Denne forordning er bindende i alle enkeltheder og gælder umiddelbart i hver medlemsstat.
  Udfærdiget i Bruxelles, den 25. februar 2015.